NARIADENIE KOMISIE (ES) č. 141/2007
zo 14. februára 2007
o požiadavke na schvaľovanie prevádzok krmivárskych podnikov vyrábajúcich alebo uvádzajúcich na trh doplnkové látky kategórie kokcidiostatiká a histomonostatiká v súlade s nariadením Európskeho parlamentu a Rady (ES) č. 183/2005
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 183/2005 z 12. januára 2005, ktorým sa stanovujú požiadavky na hygienu krmív (1), a najmä na jeho článok 10 ods. 3,
keďže:
(1)
Nariadením (ES) č. 183/2005 sa ustanovuje schvaľovanie určitých prevádzok krmivárskych podnikov. Hlavným cieľom systému schvaľovania zavedeného nariadením (ES) č. 183/2005 je zabezpečiť, aby prevádzky vyrábajúce a/alebo uvádzajúce na trh výrobky, ktoré sa považujú za citlivé, dodržiavali náležité hygienické požiadavky stanovené v uvedenom nariadení. V uvedenom nariadení sa stanovuje možnosť rozšíriť rozsah povinného schvaľovania.
(2)
Kokcidiostatiká a histomonostatiká sú jednou z kategórií kŕmnych doplnkových látok uvedených v článku 6 ods. 1 písm. e) nariadenia Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2). Táto kategória kŕmnych doplnkových látok sa považuje za rovnako citlivú ako kategórie, v prípade ktorých je stanovené povinné schvaľovanie podľa nariadenia (ES) č. 183/2005.
(3)
Rovnaké schvaľovacie povinnosti by sa preto mali vzťahovať aj na prevádzky vyrábajúce a/alebo uvádzajúce na trh kŕmne doplnkové látky patriace do kategórie kokcidiostatiká a histomonostatiká.
(4)
Mali by sa ustanoviť prechodné opatrenia, pokiaľ ide o prevádzky vyrábajúce a/alebo uvádzajúce na trh kŕmne doplnkové látky kategórie kokcidiostatiká a histomonostatiká, ktoré nepodliehali povinnému schvaľovaniu podľa vnútroštátnych právnych predpisov. Prevádzky schválené podľa smernice Rady 95/69/ES (3) sú už upravené článkom 18 ods. 1 nariadenia (ES) č. 183/2005.
(5)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Krmivárske podnikateľské subjekty zabezpečujú, aby nimi riadené prevádzky, ktoré patria do pôsobnosti nariadenia (ES) č. 183/2005, boli schválené príslušným orgánom, ak tieto prevádzky vyrábajú a/alebo uvádzajú na trh kŕmne doplnkové látky kategórie kokcidiostatiká a histomonostatiká. Schvaľovanie sa uskutočňuje v súlade s nariadením (ES) č. 183/2005.
Článok 2
Prevádzky vyrábajúce a/alebo uvádzajúce na trh kŕmne doplnkové látky kategórie kokcidiostatiká a histomonostatiká, ktoré ku dňu nadobudnutia účinnosti tohto nariadenia nepodliehali povinnému schvaľovaniu v súvislosti s touto kategóriou kŕmnych doplnkových látok podľa vnútroštátnych právnych predpisov, môžu až do prijatia rozhodnutia o ich žiadosti o schválenie naďalej vykonávať svoje činnosti pod podmienkou, že podajú takú žiadosť miestne príslušnému orgánu najneskôr do 7. júna 2007.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 7. apríla 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. februára 2007